Fl-unika logħba li kien hemm ilbieraħ fl-Istadium Nazzjonali f'Ta' Qali t-tim ta' Floriana rnexxielu jwaqqaf is-sensiela pożittiva ta' Valletta hekk kif irnexxilhom jegħlbu lir-rivali eterni tagħhom bl-iskor ta' 2-0. Kienu proprju Valletta li ħolqu l-ewwel azzjoni fil-5 minuta meta xutt ta' Jhonnatan Benites de Conceicao kien salvat f'żewġ tentattivi minn Matthew Grech. Azzjoni oħra għal Valletta waslet 10 minuti wara hekk kif cross ta' Abdelkarim Nafti, Roderick Briffa kompla bir-ras lejn Benites li ra x-xutt tiegħu jgħaddi ftit għoli mil-lasti Furjaniżi. L-ewwel azzjoni ta' Floriana waslet fil-25 minuta meta xutt fil-baxxa minn barra l-kaxxa ta' Matteo Picillo kien imxellef għal corner minn difensur Belti. Il-partita ħadet żvolta hekk fit-28 minuta tkeċċa Romeu Romao għal Valletta għat-tieni karta safra. Mill-free-kick li rriżulta minn foul tal-istess plejer, ix-xutt ta' Nicolas Chiesa kien imdawwar f'corner minn Henry Bonello. Azzjoni oħra għal Valletta waslet fid-39 minuta meta xutt fil-baxx minn qagħda tajba ta' Nafti kien salvat minn Matthew Grech. Fil-ħin miżjud tal-ewwel taqsima, Floriana marru fil-vantaġġ. Kien cross ta' Piciollo li l-ballun wasal għand MARIO FONTANELLA li kkonkluda fix-xibka minn żewġ passi bogħod. Fil-51 minuta, Floriana tkeċċilhom plejer minn tagħhom hekk kif Emanuel Briffa ntwera t-tieni karta safra wara foul fuq Benites. L-istess Benites inkariga ruħu mill-free-kick fejn ra l-ballun jaħbat ma' sieq il-lasta, imbagħad ma' dahar Grech u l-ballun spiċċa f'corner. Floriana reġgħu kienu perikolużi fil-61 minuta meta minn cross ta' Piciollo, id-daqqa ta' ras mill-viċin ta' Fontanella għaddiet ftit barra. Fis-66 minuta Valletta kellhom azzjoni oħra permezz ta' Briffa li ra x-xutt tiegħu jmur barra. Fit-73 minuta kien hemm azzjoni oħra ta' Piciollo meta dan qabeż lil Uchenna Umeh, ikkrossja għan-nofs lejn MAURICIO VILLA li minn qagħda tajba tefa' l-ballun fix-xibka. L-aħħar azzjoni tal-logħba waslet fit-82 minuta meta xutt tas-solitu Fontanella tbiegħed fil-ħin minn Juan Gill Cruz. Referee – Fyodor Zammit RITRATTI: STEPHEN GATT ©2016KullĦadd